Oficiālais Vēstnesis L 173 , 19/06/1982 Lpp. 0018 - 0019

Speciālizdevums somu valodā: Nodaļa 3 Sējums 15 Lpp. 0041

Speciālizdevums spāņu valodā: Nodaļa 03 Sējums 25 Lpp. 0201

Speciālizdevums zviedru valodā: Nodaļa 3 Sējums 15 Lpp. 0041

Speciālizdevums portugāļu valodā Nodaļa 03 Sējums 25 Lpp. 0201



Padomes Direktīva (1982. gada 14. jūnijs), ar ko groza Direktīvu 77/391/EEK un ievieš Kopienas papildpasākumus liellopu brucelozes, tuberkulozes un leikozes izskaušanai (82/400/EEK) EIROPAS KOPIENU PADOME, ņemot vērā Eiropas Kopienas dibināšanas līgumu, un jo īpaši tā 43. un 100. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā: Padomes 1977. gada 17. maija Direktīva 77/391/EEK, ar ko ievieš Kopienas pasākumus liellopu brucelozes, tuberkulozes un leikozes izskaušanai [4], kurā jaunākie grozījumi izdarīti ar Direktīvu 81/476/EEK [5], ierobežo šo pasākumu piemērošanas ilgumu līdz trim gadiem; ievērojot iegūtos rezultātus un dalībvalstu īstenoto programmu apmierinošos panākumus, būtu jāvienojas par divus gadus ilgiem papildpasākumiem un to finansējumu, lai sasniegtu izvirzītos mērķus; Padomes 1977. gada 13. decembra Direktīvas 78/52/EEK, kas ievieš Kopienas kritērijus valstu plāniem paātrinātai mājlopu brucelozes, tuberkulozes un enzootiskās leikozes izskaušanai [6], 29. panta 3. punktā paredzēts, ka sākotnēji pieņemtajam trīs gadus ilgajam pasākumu piemērošanas periodam būtu jāsākas dienā, ko nosaka Komisija lēmumā par valstu iesniegto izskaušanas plānu apstiprināšanu; tā kā tādējādi dalībvalstu — izņemot Itāliju un Grieķiju — sākotnējo plānu termiņš beidzas 1981. gada dažādos datumos; tā kā, lai paredzētu laiku tehnisku un finansiālu pielāgojumu veikšanai saistībā ar jaunajiem pasākumiem, sākotnējo plānu termiņš, kas beidzas 1981. gada laikā, būtu jāpagarina līdz 1981. gada 31. decembrim ieskaitot; lai sākotnējos plānos būtu iespējams veikt jebkādus grozījumus, kas nepieciešami attiecīgās slimības epizootioloģiskās attīstības dēļ un lai sekmīgi pabeigtu uzsāktos pasākumus, dalībvalstīm jāizstrādā jauni plāni; tā kā jauno plānu īstenošanas periods jāaprēķina tā, lai katrā gadījumā visa sistēma, t.i., sākotnējais un jaunais plāns, kopā aptvertu piecus gadus ilgu laika posmu, IR PIEŅĒMUSI ŠO DIREKTĪVU. 1. pants Direktīvas 77/391/EEK 6. pantam pievieno šādu punktu: "3. Tomēr to dalībvalstu gadījumā, kuru trīsgadu plānu termiņš beidzas 1981. gada laikā, trīs gadu ilgo laika posmu pagarina līdz 1981. gada 31. decembrim." 2. pants 1. Ar šo ir ieviesti Kopienas pasākumi, lai pabeigtu liellopu brucelozes, tuberkulozes un leikozes izskaušanu. 2. Šo papildpasākumu īstenošanas periodu nosaka tā, lai Direktīvas 77/391/EEK ieviesto pasākumu un papildpasākumu kopējais ilgums būtu pieci gadi. 3. Kopiena sniedz finansiālu atbalstu papildpasākumu īstenošanā. 3. pants 1. Dalībvalstis sagatavo jaunus paātrinātas slimību izskaušanas plānus saskaņā ar Direktīvas 77/391/EEK 2., 3. un 4. pantu un saskaņā ar Direktīvā 78/52/EEK noteiktajiem kritērijiem tā, lai nodrošinātu saskaņā ar sākotnējiem plāniem ieviesto pasākumu turpinājumu, ņemot vērā sasniegtos rezultātus un jebkādus vajadzīgos pielāgojumus. 2. Beļģija, Dānija, Vācija, Francija, Īrija un Apvienotā Karaliste jaunos plānus dara zināmus Komisijai vēlākais divus mēnešus pēc šīs direktīvas izziņošanas, bet Itālija un Grieķija — līdz 1983. gada 1. janvārim. 4. pants 1. Komisija iepazīstas ar jaunajiem plāniem, kas tai darīti zināmi saskaņā ar 3. panta 2. punktu, lai noteiktu, vai šie plāni atbilst Direktīvas 77/391/EEK, Direktīvas 78/52/EEK un šīs direktīvas prasībām un velta pienācīgu vērību šo direktīvu mērķiem, un tādējādi — vai ir izpildīti nosacījumi Kopienas finansiālai līdzdalībai. 2. Divu mēnešu laikā pēc plānu saņemšanas Komisija iesniedz lēmuma projektu Pastāvīgajai veterinārijas komitejai (turpmāk tekstā "Komiteja"). Komiteja sniedz savu atzinumu saskaņā ar 8. pantā paredzēto kārtību. 3. Datumos, kas noteikti Komisijas lēmumā par plānu apstiprināšanu, dalībvalstīs stājas spēkā normatīvi un administratīvi akti, kas vajadzīgi, lai īstenotu jaunos paātrinātas slimību izskaušanas plānus, kuri minēti 3. pantā un apstiprināti saskaņā ar 2. punktu. 5. pants 1. Dalībvalstu izdevumi saistībā ar pasākumiem, kas pieņemti, ievērojot 3. pantā minētos plānus, ir kvalificējami Kopienas atbalstam 3. punktā un 2. pantā norādītajās robežās. 2. Kopiena maksā dalībvalstīm ECU 72,5 par katru nokauto govi un ECU 36,25 par katru no citiem liellopiem, kas nokauti atbilstoši Direktīvas 77/391/EEK I nodaļā minētajiem pasākumiem. 3. No Kopienas budžeta pieejamais atbalsts saistībā ar nodaļu par izdevumiem lauksaimniecības nozarē tiek lēsts 35 miljonu ECU apmērā uz 1. punktā minēto pasākumu laiku. 4. Dalībvalstu pieņemto pasākumu veikšanai Kopienas finansiālu palīdzību var saņemt vienīgi tad, ja šo pasākumu noteikumi ir apstiprināti, kā paredzēts 4. pantā. 6. pants 1. Attiecībā uz Komisijas lēmumiem par Kopienas finansējuma piešķiršanu pašreizējiem pasākumiem piemēro Padomes 1970. gada 21. aprīļa Regulas (EEK) Nr. 729/70, kas attiecas uz kopējās lauksaimniecības politikas finansēšanu [7], 7. panta 1. punktu. 2. Maksājumu pieteikumi attiecas uz dalībvalstīs gada laikā nokautajiem lopiem, un tos iesniedz līdz nākamā gada 1. jūlijam. 3. Sīki izstrādātus noteikumus šā panta piemērošanai pieņem saskaņā ar Regulas (EEK) Nr. 729/70 13. pantā noteikto kārtību. 7. pants 1. Plānu īstenošanas veterināro kontroli veic saskaņā ar Direktīvas 77/391/EEK 10. pantu. 2. Pēc visu izskaušanas plānu izpildes pabeigšanas Komisija iesniedz Padomei vispārīgu ziņojumu par sasniegtajiem rezultātiem un, vajadzības gadījumā, priekšlikumu par valstu profilaktisko pasākumu tālāku saskaņošanu. 8. pants 1. Ja tiek izdarīta atsauce uz šajā pantā noteikto kārtību, Komitejas priekšsēdētājs vai nu pēc paša iniciatīvas, vai pēc dalībvalsts pieprasījuma nekavējoties konsultējas ar Komiteju. 2. Dalībvalstu balsis Komitejā vērtē, kā paredzēts Līguma 148. panta 2. punktā. Priekšsēdētājs nebalso. 3. Komisijas pārstāvis iesniedz paredzēto pasākumu projektu. Komiteja sniedz atzinumu par šiem pasākumiem laikā, ko priekšsēdētājs nosaka, ņemot vērā izskatāmā jautājuma steidzamību. Atzinumu sniedz ar 45 balsu vairākumu. 4. Komisija apstiprina un nekavējoties piemēro paredzētos pasākumus, ja tie ir saskaņā ar Komitejas atzinumu. Ja paredzētie pasākumi nav saskaņā ar Komitejas atzinumu vai ja atzinums netiek sniegts, Komisija bez kavēšanās iesniedz Padomei priekšlikumu par paredzētajiem pasākumiem. Padome pieņem pasākumus ar kvalificētu balsu vairākumu. Ja trīs mēnešu laikā no priekšlikuma iesniegšanas dienas Padome nav apstiprinājusi nekādus pasākumus, Komisija apstiprina un nekavējoties piemēro paredzētos pasākumus, izņemot, ja Padome ar vienkāršu balsu vairākumu balsojusi pret tiem. 9. pants Šī direktīva ir adresēta dalībvalstīm. Luksemburgā, 1982. gada 14. jūnijā Padomes vārdā — priekšsēdētājs P. de Keersmaeker [1] OV C 289, 11.11.1981., 4. lpp. [2] OV C 40, 15.2.1982., 26. lpp. [3] OV C 112, 3.5.1982., 8. lpp. [4] OV L 145, 13.6.1977., 44. lpp. [5] OV L 186, 8.7.1981., 20. lpp. [6] OV L 15, 19.1.1978., 34. lpp. [7] OV L 94, 28.4.1970., 13. lpp. --------------------------------------------------